2. ลักษณะการประกอบธุรกิจ

2.1 ประวัติความเป็นมาและการเปลี่ยนแปลงและพัฒนาการที่สำคัญ

บริษัท สหมิตรถังแก๊ส จำกัด (มหาชน) เริ่มก่อตั้งในปี 2524 ด้วยทุนจดทะเบียนเริ่มแรก 6.4
ล้านบาท โดยกลุ่มตระกูล

“ เอกะหิตานนท์ ” วัตถุประสงค์เพื่อผลิตถังแก๊สปิโตรเลียมเหลวจำหน่ายภายในและต่างประเทศ
โดยมีสำนักงานและโรงงานแห่งแรกอยู่ที่บางมด ด้วยกำลังการผลิตเริ่มต้นเพียง 60,000 ใบ/ปี
จากนั้นมาก็ได้ขยายกำลังการผลิตขึ้นเรื่อยๆ
จนกระทั่งได้ย้ายสำนักงานใหญ่และโรงงานมาอยู่ที่ถนนบางขุนเทียน-ชายทะเล ( ที่ตั้งปัจจุบัน )
และเพื่อรองรับการขยายตัวอย่างรวดเร็วของตลาด ในปี 2537
บริษัทได้ก่อสร้างโรงงานแห่งใหม่ที่จังหวัดลำพูน
โดยโรงงานแห่งนี้ได้รับการส่งเสริมการลงทุนจากคณะกรรมการส่งเสริมการลงทุน
แต่เนื่องจากสภาพเศรษฐกิจที่ตกต่ำมากทั่วภูมิภาคเอเชียแปซิฟิกราวปลายปี 2539
บริษัทจำเป็นต้องปิดโรงงานที่จังหวัดลำพูนลงตั้งแต่ปี 2540 เป็นต้นมา และในปี 2544
บริษัทได้ย้ายเครื่องจักรทั้งหมดมารวมกันที่สถานที่โรงงานปัจจุบันเพื่อเพิ่มผลผลิตรองรับการขยายตัวของตลาดและเพื่อเป็นการใช้ทรัพย์สินให้เกิดประโยชน์สูงสุด
ทำให้ปัจจุบัน บริษัทมีกำลังการผลิตประมาณ 5 ล้านใบต่อปี

2.2 ภาพรวมการประกอบธุรกิจ

บริษัท สหมิตรถังแก๊ส จำกัด (มหาชน) เป็นผู้ผลิตถังแก๊สปิโตรเลียมเหลว
สำหรับบรรจุก๊าซปิโตรเลียมเหลว (LPG) เพื่อใช้เป็นเชื้อเพลิงหุงต้ม
และสำหรับใช้เป็นแหล่งพลังงานรถยนต์ โดยจำหน่ายภายในประเทศและต่างประเทศ
ภายใต้เครื่องหมายการค้า "SMPC" และเครื่องหมายการค้าของลูกค้า
โดยถังแก๊สของบริษัทได้รับการออกแบบให้ได้ตามมาตรฐานผลิตภัณฑ์อุตสาหกรรมทั้งของประเทศไทย
(Thai Industrial Standard–TIS) และต่างประเทศทั่วโลก โดยแบ่งตามทวีปได้ดังนี้

-   ทั่วไป ได้แก่ มาตรฐานสากล (ISO)

-   ทวีปอเมริกา ได้แก่ มาตรฐานประเทศสหรัฐอเมริกา (DOT)

-   เอเชีย ได้แก่ มาตรฐานประเทศสิงคโปร์ (SS) มาตรฐานประเทศอินโดนีเซีย (SNI)
    มาตรฐานประเทศไต้หวัน (NFA) มาตรฐานประเทศฟิลิปปินส์ (PNS)
    มาตรฐานประเทศอิสราเอล (SI) และมาตรฐานประเทศศรีลังกา (SLS) เป็นต้น

-   ทวีปออสเตรเลีย ได้แก่ มาตรฐานประเทศออสเตรเลีย (AS)

-   ทวีปยุโรป ได้แก่ มาตรฐานประเทศอังกฤษ (BS) มาตรฐานสหภาพยุโรป (EN)
    และมาตรฐานตามระเบียบของสหภาพยุโรป (TPED) เป็นต้น

-   ทวีปแอฟริกา ได้แก่ มาตรฐานประเทศเคนย่า (KSISO) และมาตรฐานประเทศคาเมรูน
    (NC) เป็นต้น

2.3 โครงสร้างของรายได้

บริษัทมีสายผลิตภัณฑ์ คือ ถังแก๊สปิโตรเลียมเหลว และ ถังทนความดัน ขนาดต่างๆกัน ตั้งแต่ 1.25
– 48 กก. (3-108 ลิตร)

โครงสร้างของรายได้ แบ่งเป็นตลาดในประเทศและตลาดต่างประเทศ ดังนี้

  ------------------ ---------- --------- ---------- -------- ---------- --------
  ประเภท             ปี 2553               ปี 2552              ปี 2551     

                     ล้านบาท     %         ล้านบาท     %        ล้านบาท     %

  ตลาดในประเทศ       186.49     14        132.14     11       569.51     20

  ตลาดต่างประเทศ      1,163.66   86        1,056.18   89       2,218.26   80

  รวม                1,350.15   100       1,188.32   100      2,787.77   100
  ------------------ ---------- --------- ---------- -------- ---------- --------

-5-

2.4 เป้าหมายการดำเนินธุรกิจ

ในปี 2553 ยอดขายไม่เป็นไปตามเป้าหมายที่ตั้งไว้ ด้วยสาเหตุดังที่ได้กล่าวไว้ในหัวข้อ 10
ฐานะการเงินและผลการดำเนินงาน อย่างไรก็ตาม ในปี 2554
ผู้บริหารได้เร่งปรับเปลี่ยนกลยุทธ์การขาย เพื่อเพิ่มยอดขายให้กลับสู่สภาวะปกติ
เพื่อให้ผลประกอบการกลับมากำไรโดยเร็ว
โดยมุ่งเน้นในคุณภาพและมาตรฐานที่สูงกว่าผู้ผลิตรายอื่นๆเพื่อรักษากลุ่มลูกค้าเดิม
และลดต้นทุนการผลิตโดยเพิ่มมาตรการในการตรวจสอบคุณภาพและมาตรฐานในทุกขั้นตอนของการผลิต
เพื่อลดส่วนสูญเสียที่เกิดจากกระบวนการผลิต
เพื่อให้สามารถควบคุมต้นทุนในการผลิตให้สามารถแข่งขันในด้านราคากับผู้ประกอบการรายอื่นในการขยายตลาดลูกค้ารายใหม่ได้

2.5 ลักษณะของผลิตภัณฑ์

ผลิตภัณฑ์ถังแก๊สปิโตรเลียมเหลว แบ่งออกตามลักษณะวัตถุประสงค์การใช้งาน
โดยถังทุกประเภทของบริษัทผลิตตามมาตรฐานผลิตภัณฑ์อุตสาหกรรม กระทรวงอุตสาหกรรม

1.  ถังแก๊สหุงต้ม แบ่งออกเป็น

  1.1 ถังสองส่วน ขนาดบรรจุตั้งแต่ 1.25 – 16 กก.

ประกอบด้วยส่วนหัวและส่วนก้น แต่ละส่วนทำด้วยเหล็กกล้าชิ้นเดียว
เมื่อนำมาเชื่อมประกอบเข้าด้วยกันแล้ว จะมีรอยเชื่อมตามแนวเส้นรอบวงได้ 1 รอย

1.2. ถังสามส่วน ขนาดบรรจุตั้งแต่ 18 – 48 กก.

ประกอบด้วยส่วนหัว ส่วนก้น เช่นเดียวกันกับถังสองส่วน
และส่วนกลางจะเป็นรูปทรงกระบอกเชื่อมประกอบกันเป็นถัง
สำหรับส่วนกลางทำด้วยเหล็กแผ่นม้วนมีรอยเชื่อมได้ 1 รอย เป็นเส้นตรงขนานไปกับแนวแกนของถัง
การประกอบถังสามส่วนจะทำให้ได้ถังที่มีปริมาตรมากตามต้องการ

2.  ถังแก๊สรถยนต์ แบ่งออกเป็น

  2.1 ประเภทรูปทรงแคปซูล ขนาดบรรจุตั้งแต่ 25 - 133 ลิตร

  2.2 ประเภทรูปทรงยางรถยนต์ (Toroidal) ขนาดบรรจุตั้งแต่ 33 - 72 ลิตร แบ่งเป็น 2
  แบบ คือ

  2.2.1 แบบข้อต่อสำหรับประกอบส่วนควบและเครื่องอุปกรณ์อยู่ด้านใน

  ประกอบด้วยส่วนที่เป็นโดมส่วนบนและล่าง มีรอยเชื่อมประกอบตามแนวรอบวงมากกว่า 1 รอย
  ข้อต่อ

  สำหรับประกอบส่วนควบและเครื่องอุปกรณ์อยู่ด้านวงในของถัง

2.  แบบข้อต่อสำหรับประกอบส่วนควบและเครื่องอุปกรณ์อยู่ด้านนอก

  ประกอบด้วยส่วนที่เป็นโดมส่วนบนและล่าง มีรอยเชื่อมประกอบตามแนวรอบวงมากกว่า 1 รอย
  ข้อต่อ

  สำหรับประกอบส่วนควบและเครื่องอุปกรณ์ประกอบอยู่ด้านวงนอกของถัง

3.  ถังอื่นๆ เช่น ถังเมททิวโบรมายล์ ถังสำหรับบรรจุสารทำความเย็น ถังคลอรีน/แอมโมเนีย
    และถังเปลี่ยนน้ำมันเครื่อง เป็นต้น

ปัจจุบันโรงงานแห่งนี้มีกำลังการผลิตประมาณ 5 ล้านใบต่อปี
อัตราการใช้กำลังการผลิตปีที่ผ่านมาเฉลี่ยประมาณ 43%

-6-

2.6 สรุปการเปลี่ยนแปลงที่สำคัญและภาวะการแข่งขันในตลาดในปีที่ผ่านมา

2.6.1 ลักษณะการตลาดและกลุ่มลูกค้า

ตลาดภายในประเทศ

ตลาดภายในประเทศขยับตัวสูงขึ้น
เนื่องจากผลกระทบจากราคาน้ำมันที่ผันผวนมากและสูงขึ้นอย่างต่อเนื่อง ตั้งแต่ต้นปี 2553
ทำให้ตลาดถังแก๊สรถยนต์ขยายตัว ซึ่งบริษัทคาดว่าในปีหน้า (ปี 2554)
ตลาดถังแก๊สรถยนต์จะมีแนวโน้มที่ขยายตัวต่อเนื่องตามสถานการณ์ราคาน้ำมันโลก
นอกจากนี้ตลาดถังแก๊สหุงต้มในประเทศยังมีแนวโน้มที่ดีขึ้น
เนื่องจากรัฐบาลได้เสร็จสิ้นการพิจารณามาตรการและข้อกำหนดต่างๆเกี่ยวกับคุณภาพและความปลอดภัยของถังแก๊สหุงต้ม
ซึ่งส่งผลให้บริษัทผู้ค้าแก๊สต้องซื้อถังแก๊สใหม่ เพื่อทดแทนถังเก่าที่หมดสภาพ และ/หรือ
หมดอายุการใช้งาน ประกอบกับมีการจดทะเบียนเพิ่มเติมผู้ค้าแก๊สในประเทศเพิ่มอีกหลายราย
ทำให้ตลาดถังแก๊สในประเทศมีแนวโน้มเติบโตขึ้น

ปัจจุบันลูกค้าในประเทศที่สำคัญได้แก่ การปิโตรเลียมแห่งประเทศไทย (ปตท), บริษัทเวิลด์แก๊ส
(ประเทศไทย) จำกัด เป็นต้น ลักษณะการจำหน่ายเป็นการขายตรง

ตลาดต่างประเทศ

  ตลาดต่างประเทศยังคงเป็นตลาดที่มีความต้องการถังแก๊สเพิ่มขึ้นทุกปีอย่างต่อเนื่อง
  ตามสภาวะเศรษฐกิจและ

การเพิ่มของประชากรโลก กอปรกับหน่วยงานอิสระทั่วโลกให้การสนับสนุนทางการเงิน
และการรณรงค์เรื่องภาวะโลกร้อน การห้ามการตัดไม้เพื่อทำฟืน
ทำให้การขยายตลาดใหม่มุ่งเน้นไปสู่กลุ่มอ่าวอาหรับ กลุ่มประเทศในแอฟริกา และเมดิเตอเรเนียน

โดยในปีนี้ (2553) ยอดขายต่างประเทศเพิ่มขึ้นจากปีก่อน (2552) ถึง10% หลังจากที่ปี 2552
บริษัทได้รับผลกระทบจากภาวะเศรษฐกิจตกต่ำทั่วโลก และจากราคาวัตถุดิบ(เหล็ก)
ที่เริ่มคงที่หลังจากที่ได้ปรับตัวสูงขึ้นมากในปี 2551 ตามความผันผวนของราคาในตลาดโลก
โดยราคาเฉลี่ยเหล็กในเดือนกรกฏาคม 2551ที่ได้พุ่งขึ้นไปสูงถึง 1,160 ดอลลาร์สหรัฐฯต่อตัน
ทำให้ปี 2551 ผู้ค้าแก๊สทั่วโลกได้สั่งซื้อถังเพื่อเก็บในสต็อกเป็นจำนวนมากกว่าปกติ
เพราะเกรงว่าราคาเหล็กจะปรับตัวสูงขึ้นอีก และทำให้ในปี 2552
เมื่อราคาเหล็กเริ่มปรับตัวลดลงผู้ค้าแก๊สส่วนใหญ่ได้ชะลอการสั่งซื้อเนื่องจากยังมีสต็อกคงเหลือจากการสั่งซื้อในปี
2551 กอปรกับคาดการณ์ว่าราคาเหล็กจะลดลงอีกจึงชะลอการสั่งซื้อเพิ่ม อย่างไรก็ตามในปี 2553
นี้ หลังจากที่ราคาเหล็กในตลาดโลกเริ่มคงที่
ผู้ค้าแก๊สจึงเริ่มทำการสั่งซื้อเข้ามาโดยปริมาณซื้อถังแก๊สปีนี้มากกว่าปีที่แล้ว 30%
แต่ด้วยผลกระทบจากค่าเงินบาทที่แข็งขึ้น ทำให้ราคาขายเฉลี่ยลดลง

นอกจากนี้ยอดขายที่เพิ่มขึ้นยังเป็นผลมาจากการบริหารงานที่มีประสิทธิภาพของบริษัท
กล่าวคือบริษัทสามารถรักษาฐานลูกค้าเดิมไว้ได้
และยังเพิ่มจากความพยายามในการขยายตลาดใหม่เพิ่มขึ้น
โดยลูกค้าหลักยังคงเป็นลูกค้าในกลุ่มประเทศในแถบเอเชีย ยุโรป แอฟริกา และอเมริกา

ลักษณะการจำหน่ายมีทั้งการขายตรงและขายผ่านบริษัทตัวแทน เนื่องจากผู้ค้าถังแก๊สในประเทศนั้นๆ
ต้องการมีบริษัทตัวแทนท้องถิ่นเพื่อประสานงาน
ซึ่งจะช่วยทำให้บริษัทลดภาระทางเอกสารและง่ายต่อการวางแผนการจำหน่าย
รวมทั้งการควบคุมสินค้าคงคลัง

2.6.2 สภาพการแข่งขันภายในอุตสาหกรรม

ตั้งแต่ปี 2539 เป็นต้นมา มีผู้ผลิตรายใหม่ๆเกิดขึ้นไม่น้อยกว่า 8 โรงงานในแถบเอเชีย
ทำให้การแข่งขันระหว่างประเทศมีมากขึ้น
ทำให้ภาพรวมของการแข่งขันโดยทั่วไปเน้นเรื่องของราคาเป็นสำคัญ
นอกจากเรื่องคุณภาพของสินค้าและการจัดส่งที่ตรงเวลา
ดังนั้นเพื่อรองรับสภาวะการแข่งขันทางด้านราคาที่รุนแรง
บริษัทจึงมีนโยบายเพิ่มประสิทธิภาพและประสิทธิผลในการบริหารงานด้านต่างๆดังนี้

-7-

-   นโยบายการเพิ่มอัตรากำไรขั้นต้น
    บริษัทมีนโยบายจัดหาวัตถุดิบคุณภาพสูงจากแหล่งใหม่ที่มีต้นทุนต่ำและจัดหาในปริมาณที่เพียงพอต่อความต้องการ
    เพื่อให้บริษัทมีต้นทุนที่สามารถแข่งขันในตลาดได้

-   นโยบายบริหารสินค้าคงคลัง (Inventory Management)
    บริษัทมีนโยบายควบคุมปริมาณการสั่งและจัดเก็บวัตถุดิบหลักให้เพียงพอต่อแผนการผลิต
    เพื่อลดค่าใช้จ่ายในการเก็บรักษาวัตถุดิบคงคลัง
    และเพื่อลดความเสี่ยงการผันผวนของราคาเหล็กที่อาจจะเกิดขึ้นในอนาคต

-   นโยบายควบคุมขั้นตอนการผลิต
    เพื่อรักษาระดับมาตรฐานและเพื่อบริหารต้นทุนการผลิตให้มีประสิทธิภาพ
    โดยเพิ่มอัตราผลผลิตและลดการสูญเสียให้น้อยที่สุด รวมถึงลดการใช้พลังงาน

-   นโยบายเกี่ยวกับระบบจัดส่ง
    บริษัทปรับปรุงประสิทธิภาพของงานเอกสารขายและระบบการจัดส่ง
    เพื่อให้สินค้าไปถึงมือลูกค้าได้ทันตามกำหนด ด้วยต้นทุนที่มีประสิทธิภาพ

-   นโยบายด้านคุณภาพและบริการที่ตอบสนองความต้องการของลูกค้าในด้านต่างๆ
    เพื่อให้มีความสัมพันธ์อันดีระหว่างบริษัทและลูกค้า เช่น
    การให้ข้อมูลข่าวสารที่มีประโยชน์และตรงตามความจริงแก่ลูกค้า
    มีระบบการวัดความพึงพอใจของลูกค้าต่อสินค้าและบริการ เป็นต้น

นอกจากนี้ บริษัทยังศึกษาและนำเครื่องมือทางการตลาดมาใช้
เพื่อช่วยในการวิเคราะห์และตัดสินใจในทิศทางของบริษัทฯ ในระยะยาว และในขณะเดียวกันบริษัทฯ
ยังได้มุ่งเน้นการพัฒนาผลิตภัณฑ์ใหม่ออกสู่ตลาดเพื่อสนองต่อความต้องการของลูกค้า โดยในปี 2553
ที่ผ่านมา บริษัทออกผลิตภัณฑ์ถังแก๊สรถยนต์ประเภท Automotive Toroidal LPG Cylinder

ด้วยนโยบายเหล่านี้บริษัทได้รับการจัดอันดับเป็น 1 ใน 3 ของผู้ผลิตระดับโลก บริษัทฯ
ได้รับการคัดเลือกและเชิญเข้าประกวดราคา ให้กับบริษัทน้ำมันระดับชาติ เช่น Total, Shell,
Exxon Mobil และกลุ่มผู้ค้าแก๊สระดับท้องถิ่นในแต่ละประเทศนั้นๆ อย่างต่อเนื่อง
ทำให้เชื่อมั่นได้ว่า บริษัทจะยังคงรักษาฐานลูกค้าเดิม
และสามารถขยายฐานลูกค้าใหม่ได้อย่างต่อเนื่องโดยเป้าหมายในปี 2554
บริษัทมีนโยบายที่จะขยายตลาดไปสู่กลุ่มลูกค้ารายใหม่ๆ เช่น กลุ่มอาหรับ กลุ่มประเทศในแอฟริกา
และเมดิเตอเรเนียน

  ในปัจจุบัน
  โรงงานผลิตถังแก๊สในประเทศรายสำคัญที่สามารถผลิตถังแก๊สได้ตามมาตรฐานกระทรวง

อุตสาหกรรมของประเทศไทยมีเพียง 4 โรงงาน
โดยมีบริษัทเป็นผู้ผลิตในประเทศรายที่มีกำลังการผลิตสูงสุดประมาณ 5 ล้านใบ/ปี

2.7 การจัดหาผลิตภัณฑ์

2.7.1 ลักษณะการจัดให้ได้มาซึ่งผลิตภัณฑ์เพื่อจำหน่าย

2.7.1.1 ลักษณะการผลิต

ปัจจุบัน บริษัทมีโรงงานผลิตเพียงแห่งเดียวคือ สถานที่ตั้งสำนักงานใหญ่ปัจจุบัน
โดยปัจจุบันมีกำลังการผลิตทั้งหมดประมาณ 5 ล้านใบต่อปี
ปีที่ผ่านมาอัตราการใช้กำลังการผลิตเฉลี่ยที่ประมาณ 43%

  2.7.1.2 การจัดหาวัตถุดิบ

ต้นทุนวัตถุดิบที่สำคัญที่ใช้ในการผลิตคือ เหล็กแผ่นรีดร้อน ซึ่งสามารถจัดหาได้ทั้งในประเทศและ

ต่างประเทศ
ในปีนี้สัดส่วนการซื้อวัตถุดิบหลักและวัสดุที่ใช้ในการผลิตในประเทศและต่างประเทศอยู่ที่ประมาณ 70
: 30 ทั้งนี้ขึ้นอยู่กับความต้องการของลูกค้า ความผันผวนของค่าเงินบาทและราคาเป็นสำคัญ
แหล่งวัตถุดิบที่สำคัญในต่างประเทศ ได้แก่ เกาหลี อินเดีย ญี่ปุ่น และจีน เป็นต้น

-8-

เนื่องจากวัตถุดิบที่ใช้ในการผลิตถังแก๊สสามารถจัดหาได้ทั่วไป
บริษัทจึงไม่มีความเสี่ยงในเรื่องการพึ่งพิงวัตถุดิบจากที่ใดเป็นสำคัญ
และจากประสบการณ์การดำเนินธุรกิจยังไม่เคยปรากฏเหตุการณ์การขาดแคลนวัตถุดิบ

2.7.2 ผลกระทบที่เกิดจากกระบวนการผลิต และการดำเนินการของบริษัท

2.7.2.1 ผลกระทบจากกระบวนการผลิต

ในกระบวนการผลิตถังแก๊สทั่วไปนั้น ก่อให้เกิดผลกระทบต่อสิ่งแวดล้อมดังนี้

1.  น้ำเสีย จากกระบวนการล้างถังหลังจากขึ้นรูป และน้ำอาบน้ำใช้อื่นๆ ประมาณ

60 ลูกบาศก์เมตรต่อวัน

2. ปริมาณกากตะกอนจากระบบบำบัดน้ำเสีย ประมาณ 1 ตันต่อเดือน

3.  ของเสียจากอุตสาหกรรม เช่น เหล็ก ซิงค์ออกไซด์ ไขมัน และสบู่

  2.7.2.2 การดำเนินการของบริษัทเพื่อลดผลกระทบ

1. บริษัทได้จัดให้มีระบบบำบัดน้ำเสีย (ระบบบำบัดทางกายภาพ) โดยสร้างบ่อดักไขมันเป็นระยะๆ
ก่อนที่จะส่งไปเติมออกซิเจนเพื่อระบายออกนอกโรงงานต่อไป

2. นอกเหนือจากเศษเหล็กที่สามารถขายได้แล้ว
บริษัทได้จัดส่งขยะอื่นให้รถสุขาภิบาลและรถขนขยะของชุมชนรับไปกำจัดรวมกับขยะชุมชน
เพื่อไม่ให้เป็นมลภาวะต่อไป

3. บริษัทได้จัดให้มีระบบถุงกรองฝุ่นและระบบม่านน้ำ แทรกอยู่ในกระบวนการผลิต
เพื่อกำจัดมลพิษทางอากาศเช่นฝุ่นเหล็กและฝุ่นละอองสี

นอกจากนี้
บริษัทยังได้พยายามลดปริมาณของเสียอุตสาหกรรมลงโดยการปรับปรุงวิธีการผลิตให้เหมาะสมอย่างต่อเนื่องด้วย

2.7.2.3 ผลการปฏิบัติจริงเปรียบเทียบกับอัตราสูงสุดตามกฎหมาย

บริษัทได้รับการตรวจสอบในเรื่องผลกระทบของสิ่งแวดล้อมจากกรมโรงงานอุตสาหกรรม
กระทรวงอุตสาหกรรมเป็นประจำ
โดยในแต่ละครั้งจะมีการกรอกแบบสอบถามและเลือกตัวอย่างไปวิเคราะห์
ซึ่งผลการตรวจสอบของบริษัทเป็นไปตามข้อกำหนดตามพระราชบัญญัติโรงงานมาโดยตลอด

-9-